Prop de 1.700 alumnes avalen la bona salut de l’esport base a Burjassot
2025-07-24

Amb els seus equipatges de futbol, handbol o karate, disposats a gaudir d’una classe de manteniment o de zumba ballant els ritmes més actuals o estirant en les classes de pilates o ioga. Sense oblidar a les patinadores i als majors, amb les seues classes específiques adaptades a les seues necessitats. Tot açò i molt més és el que ofereixen les Escoles Esportives de Burjassot, coordinades des de la Regidoria d’Esports de l’Ajuntament de Burjassot, dirigida per Manuel Pérez Menero, cada setmana en el municipi.

I, és que, tal com s’ha assenyalat en el titular d’aquesta notícia, l’esport base a Burjassot gaudeix de molt bona salut i bona prova d’açò són els quasi 1.700 alumnes que cada setmana passen per les instal·lacions esportives municipals per a practicar el seu esport favorit. Una pràctica que avala el programa de l’Ajuntament de Burjassot d’oferir la possibilitat, a totes i tots els ciutadans, de practicar diferents modalitats esportives a un preu molt reduït, tant per a majors com per a menuts. Una oferta esportiva que mostra el compromís del Consistori per a afavorir el desenvolupament dels diferents esports a Burjassot i el propi desenvolupament personal, amb tots els valors que representa l’esport, de les veïnes i els veïns de Burjassot.

En enguany, les Escoles Esportives Municipals compten amb 814 alumnes en els cursos per a adults, entre els quals destaquen les 310 matrícules de gimnàstica per a majors de 60 anys, les 172 de pilates, les 88 de gimnàstica de manteniment d’adults o les 70 de zumba sènior, a les quals s’uneixen les 55 de yogalates i les 52 de zumba. No falten tampoc les classes de taichí, amb 40 matrícules i les de ioga amb 27.

En el cas dels cursos per a xiquets, enguany estan practicant les diferents modalitats esportives oferides 877 xiquets, sent els cursos de futbol sala els que compten amb un major número de persones matriculades, 226. Li segueixen els cursos de tennis, amb 144 matrícules, el de gimnàstica rítmica i coreogràfica, amb 111 matrícules i el de patinatge, amb 74 matrícules. A aquests cursos s’uneixen els de funky, handbol, atletisme, gimnàstica aeròbica, waterpolo o karate i minibasket.

A aquestes xifres s’uneixen també les dels lloguers de les pistes dels diferents espais esportius de Burjassot que donen l’oportunitat als veïns del municipi, en aquest cas, de gaudir al costat dels seus amics i familiars de la pràctica esportiva que més els agrada. Les xifres, en aquest cas, també mostren l’aposta de Burjassot per la pràctica esportiva ja que, l’any passat, les pistes esportives es van llogar 16.490 vegades. A més, en 2017 es posava en marxa la reserva de les pistes on line, a través de la web municipal, www.burjassot.org, facilitant encara més el lloguer de les mateixes als seus usuaris ja que poden realitzar-ho sense necessitat de desplaçar-se, des de les seues pròpies cases.

No hi ha dubte, amb les xifres en la mà, que l’Ajuntament de Burjassot, des de la seua àrea d’esports, està implicat al 100% amb la ciutadania per a oferir-li no solament les millors instal·lacions esportives sinó la millor oferta esportiva que puguen tenir.